Morten Bremer Mærli

**Morten Bremer Mærli** (født 1965) er en norsk seniorforsker ved Norsk utenrikspolitisk institutt (NUPI).

Bremer Mærli er spesialist innen ikke-spredning av kjernefysiske våpen og forebygging av atomterrorisme.

## Bakgrunn og karriere
Fra 1981 til 1984 gikk han på Linderud videregående skole (nå Bjerke videregående skole) i Oslo og studerte deretter naturvitenskap ved Høgskulen i Sogndal. I 1991 tok han hovedfag i fysikk (cand. scient.) ved Universitetet i Oslo (UiO) og studerte også filosofi, idéhistorie og pedagogikk. I 1994 ble han vitenskapelig assistent ved Institutt for medier og kommunikasjon og fullførte i tillegg cand.mag-graden med fokus på risikokommunikasjon og oppfatninger av strålingsrisiko. I sin doktoravhandling fra 2004, «Crude Nukes on the Loose? Preventing Nuclear Terrorism by Means of Optimum Nuclear Husbandry, Transparency, and Non-Intrusive Fissile Material Verification», analyserer han risikoen for atomterrorisme og utforsker effektive strategier for å redusere denne trusselen.

Fra 1995 til 2000 arbeidet han som førstekonsulent ved Statens strålevern, hvor han ledet atomsikkerhetsprosjekter i Nordvest-Russland og overvåket atomrelaterte aktiviteter i Norge.

Som en del av sitt doktorgradsarbeid var Bremer Mærli «Fulbright Science Fellow» ved Stanford University, ved Center for International Security (CISAC) i California. Året etter var han Visiting Research Scholar ved Sandia National Laboratories i California. Senere har han også fungert som teknisk konsulent for Utenriksdepartementet, blant annet ved Nedrustningskonferansen (CD, Conference on Disarmament), 2000 Review Conference og Forberedende komité for Ikkespredningsavtalen (NPT) i 2002.
 
Bremer Mærli er medlem av «Den norske Pugwash-komité» og «International Network of Engineers and Scientists Against Proliferation» (INESAP). Han er også styremedlem i den norske avdelingen av «International Physicians for the Prevention of Nuclear War» og medlem av den nasjonale forskningsetiske komité for naturvitenskap og teknologi (NENT).

Internasjonalt har han vært vitenskapelig sekretær for NUMAT, en EF-konferanse om fysisk beskyttelse av kjernefysisk materiale, holdt i Salzburg i 2002. Han har også ledet en taskforce for NATO-prosjektet «Terrorist Attacks on Nuclear Power Plants and Nuclear Material Transports».

## Forskning
Han har særlig forsket på ikke-spredning, nedrustning, terrorisme og masseødeleggelsesvåpen. Hans forskning omfatter også atomsikkerhet, trusselreduserende tiltak i Nordvest-Russland, atomubåter, atombrensel, Nordflåten, samt sikring og kontroll av spaltbart våpenmateriale som uran og plutonium. I tillegg har han studert enkle kjernevåpen, radiologiske våpen og håndtering av radioaktivt avfall.

### Bibliografi
* 1999 *Atomic Terrorism*, (Oslo: Norsk utenrikspolitisk institutt (NUPI))
* 2009 ''Atomvåpen. Det du ikke vet, det du ikke vil vite,'' Pax 
* 2007 Proliferation and International Security, Routledge ISBN  978-0-41542-047-1 (med Sverre Lodgaard)
* [Tuning Priorities in Nuclear Arms Control and Non-Proliferation, IOS Press, ISBN 978-1-58603-824-3] red., med Alexandr Nikitin

## Referanser


## Eksterne lenker
* NUPIs nettsider